ብሓፈሽኡ ኣብ ታሪኽ ናይ እገዳታትን ስርዓተ እገዳታትን እንተርኢኻ፡ እገዳ ሓንሳብ ምስ ተነብረ፡ ንኸተልዕሎ ብጣዕሚ ኣጸጋሚ ኢዩ። ምኽንያቱ ንኽለዓል እተን ሓሙሽተ ቀወምቲ ኣባላት ባይቶ ጸጥታ፡ ከምኡዉን ኣርባዕተ ካብተን ዓሰርተ ዘይቀወምቲ ኣባላት ወሲኽካ፡ ብናይ ትሽዓተ ኣባል ሃገራት ድምጺ ክድገፍ ክኽእል ኣለዎ። ሓያል ዲፕሎማስያዊ ጻዕሪ ዝሓትት ኢዩ። ብተወሳኺ፡ እቲ ዚነበረ ስርዓት ኢትዮጵያ፡ ንውሽጣው ድኻማትን ግዳማዊ ተነጽሎን ኤርትራ ብምምዝማዝ፡ እቲ እገዳ ንኸይለዓል ብቐጻሊ ይሰርሓሉ ነይሩ። እቲ ኣቐዲመ ዝገልጽክዎ ምኽንያታት ኣብ ቦትኡ እናሃለወ፡ እቲ ጂኦፖለቲካዊ ረብሓ ናይተን ሓያላት ሃገራት ብፍላይ ድማ ኣመሪካ ምስ ኢትዮጵያ ደው ስለዚበለት፣ ኢትዮጵያ ከኣ ኣብ ዞባ ቀርኒ ኣፍሪቃ ከም ቀንዲ መደባር ናይቲ ኣመሪካዊ 'ኲናት ጸረ-ሽበራ' ኰይና ተገልግል ስለዚነበረት፣ ብድሕሪ እዚ ዉሳነ'ዚ ናይ ኣመሪካ ደገፍ ነይሩ ማለት ኢዩ። ኢትዮጵያን ኤርትራን ናይ ሰላም ስምምዕ ድሕሪ ምኽታመን ኣብ ሒደት ሰዓታት ኣብ ልዕሊ ኤረትራ ተነቢሩ ዘሎ እገዳ ክለዓል ከም ዝኽእል ይግለጽ ኣሎ ነዚ ብኸመይ ትርእዮ?
